Rettspsykiater: - Breivik faller igjennom
Aktor Inga Bejer Engh har konfrontert 33-åringen med en rekke opplysninger han tidligere har gitt til politiet og omtalt i sitt såkalte manifest. Breivik har protestert flere ganger, og nærmest gått til angrep på aktors strategi i rettssal 250 i Oslo tinghus. Han har også gitt noen sleivspark til de første sakkyndige, som konkluderte med at han ikke er strafferettslig tilregnelig. Rettspsykiater Henning Værøy følger rettssaken tett sammen med VG Nett. Han mener Breiviks oppførsel i retten er helt klart endret fra i går. - Han er mye strammere i masken enn tidligere, smiler mindre og det virker som om han er forberedt på at det nå er tid for konfrontasjon, sier Værøy. VG Direkte:Levende bilder og tekst fra rettssaken - Ikke like trygg Breivik har flere ganger sagt at han ikke ønsker å snakke om temaer aktoratet tar opp i retten. Værøy mener terroristen viser et mønster når han føler seg presset. - Han smuldrer opp er min konklusjon. Han har ikke samme trygghet og sikkerhet når han snakker som man kunne få inntrykk av i går. Nå skalles han av, og det er interessant å se, men samtidig så har han i perioder en litt overlegen holdning. Han fremstår som litt stolt og vil ikke gi seg helt. Det er nok en kamp i ham som går ut på at han vil ikke la seg knekke. - Men han faller igjennom når aktor konfronterer ham. Aktor er i dag helt klart mye mer konfronterende enn hun var i går, sier Værøy.Aktoratet har presset Breivik mye om tempelriddernettverket han hevder å være en del av. - Breivik er på veldig tynn is når han snakker om Knights Templar og hvordan han ble valgt ut, sier VG-kommentator Anders Giæver om den første runden av rettssakens tredje dag. Giæver forteller at Breivik blir tydelig flau når aktor Inga Bejer Engh konfronterer han med hvordan han har fremstilt seg selv i manifestet. Der fremstiller han seg som meget intelligent. - Og han blir svar skyldig når han blir spurt om hvorfor Knights Templar skal velge ut en 20-åring fra Oslo uten noe særlig å vise til, sier Giæver.
Terrortiltalte Anders Behring Breivik (33) virker helt klart mindre trygg og sikker når han får konfronterende spørsmål, mener rettspsykiater.